南湖春泛有客自北至說友人岑元和見懷因叙相思之志以寄焉
作者：皎然
朝代：唐

paragraphs: 故人隔楚水，日夕望芳洲。
春草思眇眇，征雲暮悠悠。
心期無形影，跡曠成阻修。
有客江上至，知君佐雄州。
鏗鏹佩蒼玉，躞蹀驅絳騶。
伊昔中峰心，從來非此流。
資予長生訣，希彼高山儔。
此情今如何，宿昔師吾謀。
別後謁禪老，更添石室籌。
深見人間世，飄如水上漚。
蟬號齊王邸，月苦隋帝樓。
聲華盡冥寞，麋鹿徒呦呦。
我有一字教，坐然遺此憂。
何煩脫珪組，不用辭王侯。
祗在名位中，空門兼可遊。